
Honvéd tisztjelöltek motivációja és a motivációjukat befolyásoló tényezők

Célkitűzés: A Nemzeti Közszolgálati Egyetem Hadtudományi és Honvédtisztképző karán képzik a magyar honvédség jövőbeni hivatásos tisztjeit. Az itt tanuló honvéd tisztjelöltek azzal a céllal érkeztek ide, hogy az ünnepélyes tisztavatás után a Magyar Honvédség valamely szervezeténél teljesítsen szolgálatot. De az odáig vezető út rengeteg kihívással jár, amihez elengedhetetlen a megfelelő motiváció megléte. Kutatásom célja az itt tanuló honvéd tisztjelöltek motivációjának felmérése volt. A kutatás során nem csak az általános motivációjuk vizsgálata volt a célom, hanem kitértem az egyetemi életük során előforduló hatások elemzésére a motivációjuk szempontjából, illetve célom volt a kapott adatok alapján összehasonlítani különböző kategóriák szerint a hallgatókat.
Módszer: A kutatás alapját egy 20 kérdésből álló kérdőív adta, amit 168 honvéd tisztjelölt töltött ki. A válaszokat összesítettem, majd az ebből keletkezett adatokat elemeztem és értékeltem.
Eredmények: A Hadtudományi és Honvédtisztképző Karon tanuló hallgatók egyéni motivációja nagyon vegyes. A kérdőív válaszait összesítve megállapítható, hogy a honvéd tisztjelöltek motivációjára inkább negatív hatással vannak a különböző tanórán kívüli szolgálati elfoglaltságok, illetve az elméleti órákat, is mint egy negatív motívum élik meg. Ezzel ellentétben az új technikai eszközök megjelenése, illetve a tiszteket támogató intézkedések egyértelműen motiválják az állományt. Kijelenthető, hogy az első évfolyamban a legmotiváltabbak a honvéd tisztjelöltek, majd ez a motiváció a felsőbb évfolyamoknál egyre csökken.
Következtetések: Véleményem szerint szükséges lenne a honvéd tisztjelöltek motivációját rendszeres időközönként felmérni egy erre a célra készített kérdőívvel és a kapott adatokat értékelni. Úgy gondolom a rendszeres felméréssel több, a tisztjelöltek motivációjára negatív hatással járó problémát azonosítani tudnánk. Meggyőződésem, hogy a hallgatók motivációjának növelése érdekében tett intézkedések jó hatással lesznek nem csak a tanulmányi eredményeikre, de a mindennapi kihívásokra való reagálásra és a jövőképük megítélésére is.




